Urmareste Modifică dimensiunea fontului: Play

Bucureşti, 29 ian /Agerpres/ - Fostul director al Serviciului Român de Informaţi George Maior a fost ales, joi, preşedinte al Academiei de Ştiinţe Militare (ASM).



''Adunarea Generală a Academiei de Ştiinţe Militare, întrunită în şedinţă joi, 29 ianuarie, a ales în funcţia de preşedinte al Academiei pe domnul ambasador George Cristian Maior. În funcţia de secretar general a fost ales domnul prof. univ. dr. Gheorghe Toma'', informează un comunicat al ASM transmis AGERPRES.



Potrivit sursei citate, în cadrul şedinţei, Maior a subliniat importanţa alinierii la standardele excelenţei academice şi cercetării de vârf şi a vorbit despre nevoia unei viziuni strategice şi integrarea în sistemul de răspuns la marile provocări ale zilelor noastre.



"Preşedintele Academiei a arătat, de asemenea, necesitatea oferirii unui răspuns strategic la nevoile de apărare şi securitate naţională pe care le are România", informează comunicatul.



Academia de Ştiinţe Militare este o instituţie publică de interes naţional în domeniul cercetării ştiinţifice din sistemul de apărare, ordine publică şi siguranţă naţională. ASM are în compunere trei secţii ştiinţifice: secţia de ştiinţe militare, secţia de ordine publică şi secţia de informaţii şi securitate naţională. Activitatea secţiilor se desfăşoară sub coordonarea ştiinţifică a Universităţii Naţionale de Apărare "Carol I", a Academiei de Poliţie "Alexandru Ioan Cuza" şi a Academiei Naţionale de Informaţii "Mihai Viteazul".



ASM îşi propune ca obiectiv principal de activitate promovarea pe plan naţional şi internaţional a cercetărilor ştiinţifice din sistemul apărării, ordinii publice şi siguranţei naţionale, în scopul alinierii la cerinţele NATO şi ale Uniunii Europene. Totodată, instituţia coordonează activitatea de cercetare ştiinţifică din sistemul de apărare, ordine publică şi siguranţă naţională şi creează cadrul legal pentru realizarea continuă a progresului ştiinţific şi tehnic. AGERPRES/(AS - autor: Cristina Tatu, editor: Claudia Stănescu)